Tandarts terug in hof ná seksdade met seun (13)Ian Venter. Foto: Facebook Die probleme om ŉ maatskaplike werker te vind om ŉ voorvonnis-verslag op te stel in die saak van dr. Ian Venter, ŉ bekende tandarts van George in die Wes-Kaap wat skuldig bevind is aan die seksuele aanranding van ŉ minderjarige seun, is opgelos. Dít het Woensdag aan die lig gekom tydens ŉ sitting in die streekhof in Thembalethu. Venter is in April skuldig bevind op ’n klag van seksuele aanranding van ’n minderjarige seun. Dit het gespruit uit ŉ voorval op die aand van 11 April 2015 toe hy ŉ 13-jarige seun wat by sy huis in Heroldsbaai oorgeslaap het, seksueel betas het. Venter dien reeds ŉ vonnis van korrektiewe toesig uit vir ŉ soortgelyke voorval wat in 2011 plaasgevind het. Hy is later skuldig bevind dat hy seks met ŉ minderjarige seun in ŉ huis in Victoriabaai gehad het. Tydens Woensdag se verskyning sou die staat vir ŉ omskakeling van sy korrektiewe toesig na ŉ alternatiewe vonnis vra. Die staat vra dié omskakeling aan omdat Venter onlangs skuldig bevind is en volgens die staat daardeur die voorwaardes vir sy korrektiewe toesig verbreek het. As die staat daarin kan slaag om Venter se korrektiewe toesig om te skakel, kan hy ŉ boete of gevangenisstraf opgelê word. Venter het verlede week in die George-streekhof verskyn en die voorvonnis-verslag vir die 2015-voorval sou bespreek word. Die saak is toe egter uitgestel tot 31 Julie omdat daar vrae was oor ŉ verslag van ŉ maatskaplike werker. Venter het sy regsverteenwoordiger, John Gillespie, toe meegedeel daar is onakkurraathede in die verslag. Streeklanddros Frances Makamandela het gelas dat Gillespie tydens vandag se sitting in Thembalethu moet aandui wie die voorvonnis-verslag gaan opstel en watter vordering daar is. Gillespie het die hof meegedeel daar was bepaalde probleme om ŉ maatskaplike werker te vind om ŉ voorvonnis-verslag op te stel. Dit is egter intussen opgelos en Arina Smit van die Suid-Afrikaanse Nasionale Instituut vir Misdaadvoorkoming en die Herintegrasie van Oortreders (Nicro) in Kaapstad sal die verslag opstel. Gillespie het Woensdagoggend tydens ŉ verdaging met Makamandela gepraat en gevra dat die saak steeds op die hofrol vir 31 Julie in die George-streekhof bly. Streeklanddros Eugenia Jacobs het intussen die saak wat Woensdag aangehoor sou word rakende die staat se versoek om Venter se korrektiewe toesig na ŉ alternatiewe vonnis om te skakel, tot 31 Augustus uitgestel. Venter se borgtog is verleng.